Is-Sur Saviour Cachia huwa l-Kummissarju l-Ġdid għall-Informazzjoni u Protezzjoni tad-Data. Huwa ħa l-ġurament tal-ħatra dalgħodu mill-Avukat Ġenerali Dr Peter Grech fil-bini tal-Ministeru għad-Djalogu Soċjali, Affarijiet tal-Konsumatur u Libertajiet Ċivili. Is-Sur Cachia daħal fis-servizz pubbliku fl-1976 fejn serva b’suċċess fil-Ministeru għall-Commonwealth u Affarijiet Barranin fid-Dipartiment tal-Informazzjoni u wkoll fil- Government Computer Centre u li aktar tard kien integrat mal- Management Systems Unit , MITTS u aktar riċenti MITA. F’dak iż-żmien huwa kien fdat bir-responsabilità li jintroduċi qasam ġdid fis-settur tal-informatika, Fl-aħħar snin, is-Sur Cachia serva wkoll bħala membru f’diversi working groups fosthom għat-tfassil ta’ regolamenti ta’ Protezzjoni tad-Data għall-Pulizija sabiex il-korp seta’ jsir membru fi ħdan il-Europol u regolamenti simili għas-settur tat-telekomunikazzjoni. Huwa kellu wkoll sehem tul in-negozjati ta’ Malta mal-Unjoni Ewropea f’materji relatati ma’ Protezzjoni tad-Data. Il-ħatra tas-Sur Cachia bħala Kummissarju għall-Informazzjoni u Protezzjoni tad-Data hija b’effett mill-25 ta’ Marzu 2014.